ՀՀ նախագահի վերոնշյալ հրամանագրի 4-րդ կետի 3-րդ ենթակետով նախատեսվել էր իրավապահ մարմինների կողմից անհրաժեշտության դեպքում տրանսպորտային միջոցների տեղաշարժի սահմանափակման և զննության իրականացման հնարավորություն: Պաշտպանի կողմից ստացված դիմում-բողոքները վկայել են այն մասին, որ մեջբերված դրույթին տարածական մեկնաբանություն տալու հետևանքով անհամաչափ սահմանափակվել է, մասնավորապես, Երևան քաղաք մուտք գործելու քաղաքացիների իրավունքը: Չնայած այս հարցը բարձրացվել էր ՀՀ մարդու իրավունքների պաշտպանի կողմից, սակայն որևէ արձագանք չի ստացվել իրավապահ մարմինների կողմից. ո՛չ հերքում, ո՛չ էլ իրավախախտներին պատասխանատվության ենթարկում: